
Nr. 19599/19.02.2024
RAPORT DE SPECIALITATE
privind aprobarea încheierii actului adițional nr. 3 la contractul de concesiune nr.116.072/2017 încheiat între municipiul Alba Iulia și SC STAR NORD IMPEX SRL

Prin proiectul de hotărâre supus spre dezbatere Consiliului Local al Municipiului Alba Iulia, propun să se ia în discuție aprobarea încheierii actului adițional nr. 3 la contractul de concesiune nr.116.072/2017, încheiat între Municipiul Alba Iulia și SC STAR NORD IMPEX SRL.


La întocmirea proiectului de hotărâre, s-au avut în vedere următoarele:


Prin HCL nr.240/2017 a fost aprobată concesionarea unui teren situat în Alba Iulia, str.Călărași, nr.2, teren proprietate publică a Municipiului Alba Iulia, în suprafață de 218 mp, înscris în CF nr.105122 Alba Iulia, cu nr.cadastral 105122, concesionarea făcându-se în scopul construirii unei clădiri cu destinația de cantină și spațiu de preparare a hranei, în conformitate cu PUD aprobat prin art.5 din HCL nr.261/2016 privind aprobarea unei documentații de urbanism.


Ca urmare a adoptării acestei hotărâri, Serviciul Administrarea Domeniului Public și Privat a organizat la data de 27.10.2017 o licitație publică pentru concesionarea terenului mai sus arătat, licitație câștigată de SC STAR NORD IMPEX SRL, unul dintre cei 3 ofertanți care au depus oferte, societate cu care la data de 06.12.2017 s-a încheiat contractul de concesiune nr.116.072/2017.


După semnarea acestui contract, concesionarul SC STAR NORD IMPEX SRL a început demersurile pentru obținerea autorizației de construcție și edificarea construcției, ocazie cu care s-a constatat că edificarea acestei construcții nu se poate realiza deoarece exista o diferență de nivel de cca.1,5 m între construcția existentă și construcția învecinată, impunându-se modificarea regimului de înălțime a construcției ce urma a fi ridicată pe terenul concesionat, precum și modificarea planurilor urbanistice aprobate pentru asigurarea accesului auto la această clădire, acces fără de care concesionarul nu putea obține avizul de securitate la incendii.


Prin urmare, prin dispozițiile art.11 din HCL nr.241/22.06.2018 privind aprobarea unor documentații de urbanism, a fost modificat PUD-ul aprobat prin art.5 din HCL nr.261/2016, după modificarea acestuia fiind necesară o nouă parcelare a terenului în cauză, parcelare aprobată de Consiliul Local al municipiului Alba Iulia prin Hotărârea nr.371/2018, parcelare în urma căreia suprafața terenului ce face obiectul contractului de concesiune nr.116.072/2017 a rămas aceeași(218 mp), diferența apărând în forma noii parcele create și în modificarea datelor de identificare cadastrală ale parcelei.


Deci, cu toate că SC STAR NORD IMPEX SRL a început demersurile pentru obținerea autorizației de construcție în vederea edificării clădirii pe terenul concesionat, din motive independente de voința acesteia și – deci – neimputabile concesionarului, autorizația de construcție nu a putut fi emisă în termenul de 12 luni de la semnarea contractului, conform dispozițiilor pct.5.2.4.din cadrul capitolului 5.2. din conținutul art.V din contractul de concesiune, prevedere contractuală potrivit căreia acest termen poate fi prelungit numai la solicitarea motivată a concesionarului, cu acordul concedentului, prin act adițional la contractul de concesiune.

Luând în considerare cele mai sus arătate și dorința concesionarului SC STAR NORD IMPEX SRL de a duce la bun sfârșit contractul de concesiune, pentru a nu lipsi contractul de efecte, în temeiul dispozițiilor HCL nr.74/2019 a fost încheiat între părțile contractante Actul adițional nr.1 la contractul de concesiune, act adițional prin care a fost modificat pct.2.1 din cadrul art.II din contractul de concesiune nr.116.072/2017, modificare care viza înlocuirea vechilor date cadastrale ale terenului concesionat cu noile date cadastrale ale acestuia, precum și prelungirea cu 12 luni de la data semnării actului adițional a termenului în care concesionarul avea obligația să obțină autorizația de construcție și să edifice construcția.


Ca urmare a celor mai sus arătate, concesionarul a obținut autorizația de construcție cu nr.1198/03.12.2019, însă nu a putut demara lucrările de construcție deoarece Școala Gimnazială ”Vasile Goldiș” din municipiul Alba Iulia a atacat în instanță actele administrative pe care se întemeiază contractul de concesiune, această cauză făcând obiectul dosarului nr. 2752/107/2019.


Prin HCL nr. 354/2020 a fost aprobată încheierea Actului Adițional nr. 2 la contractul de concesiune nr.116.027/2017, act adițional prin care s-a hotărât ca termenul de începere al lucrărilor de construcție să fie de 12 luni de la data pronunțării unei hotărâri definitive în procesul aflat pe rolul instanței, iar termenul de executare totală de către concesionar a construcției să fie de 12 luni de la data începerii lucrărilor. De asemenea, s-a hotărât suspendarea plății redevenței datorate de concesionar până la data pronunțării unei sentințe definitive în speță.


Prin hotărârea civilă nr. 544/19.11.2021, pronunțată de Tribunalul Alba în rejudecare, a fost respinsă acțiunea promovată de școala Gimnazială ”Vasile Goldiș”, această hotărâre rămânând definitivă prin neexercitarea căii de atac a recursului.


Prin adresa înregistrată de către concesionar sub nr. 16800/12.02.2024, acesta a solicitat încheierea unui nou act adițional la contractul de concesiune nr. 116.072, prin care, în temeiul art. VII din contractul ante-menționat, termenul de finalizare a construcției să fie prelungit până la data de 30.03.2025.


În motivarea cererii de prelungire a termenului de execuție a lucrărilor, concesionarul a învederat următoarele:

· termenul foarte scurt de finalizare clădire

· expirarea autorizației de construire și necesitatea obținerii unei alte autorizații de construire pentru „Continuare lucrări...”

· stadiul fizic din teren cu clădirea ridicată „la roșu” și în faza de montare șarpantă și învelitoare

Prin urmare, având în vedere faptul că nerespectarea termenelor contractuale nu se datorează culpei concesionarului, care a dat dovadă de diligență și bună credință în ducerea la îndeplinire a obligațiilor contractuale care cad în sarcina sa, vă propun prin prezentul proiect de hotărâre încheierea actului adițional nr. 3 la contractul de concesiune nr.116.072.

La redactarea proiectului de hotărâre, au mai fost avute în vedere dispoziţiile   art. 129 alin.(2) lit."c", coroborat cu art.129 alin.(6) lit.”a”, ale art.139 alin.(3) lit.”g” și ale art.196 alin.(1) lit.”a” din OUG nr.57/2019, privind Codul Administrativ, cu modificările și completările ulterioare.

